Προκήρυξη του 1ου Πανεπιστημιακού Πρωταθλήματος Μαραθωνίου Δρόμου

Το Υπουργείο Παιδείας, Θρησκευμάτων και Αθλητισμού, μέσω της Διεύθυνσης Φυσικής Αγωγής και σε συνεργασία με τον Σύνδεσμο Ελληνικών Γυμναστικών Αθλητικών Σωματείων (ΣΕΓΑΣ), προκηρύσσει το 1ο  Πανεπιστημιακό Πρωτάθλημα
Μαραθωνίου Δρόμου και καλεί τα Ανώτατα Εκπαιδευτικά Ιδρύματα (ΑΕΙ) της χώρας να συμμετάσχουν με φοιτητές και φοιτήτριές τους.

Το Πρωτάθλημα θα διεξαχθεί την Κυριακή 8 Νοεμβρίου 2026, στο πλαίσιο του 43ου Αυθεντικού Μαραθωνίου Αθήνας, με ώρα εκκίνησης στις 08:30, σύμφωνα με το επίσημο πρόγραμμα και τους κανονισμούς του ΣΕΓΑΣ.

1 .Δικαίωμα συμμετοχής και διαθέσιμες θέσεις

Κάθε ΑΕΙ δικαιούται να εκπροσωπηθεί με έναν (1) άνδρα αθλητή και μία (1) γυναίκα αθλήτρια, οι οποίοι έχουν ενεργή φοιτητική ιδιότητα στο οικείο Ίδρυμα. Οι συμμετέχοντες και οι συμμετέχουσες πρέπει να πληρούν τους όρους του Μαραθωνίου Δρόμου, συμπεριλαμβανομένου του ηλικιακού ορίου των είκοσι (20) ετών και άνω (γεννηθέντες 2006 και άνω), όπως ορίζεται από τη διοργάνωση.

Ο συνολικός αριθμός των διαθέσιμων θέσεων ανέρχεται σε σαράντα οκτώ (48). Οι θέσεις εγγραφής παρέχονται δωρεάν, χωρίς κόστος εγγραφής για τους φοιτητές, τις φοιτήτριες και τα ΑΕΙ.

Η αποδοχή επιπλέον θέσεων,  εφόσον απομένουν διαθέσιμες θέσεις, γίνεται μετά την κατά προτεραιότητα κάλυψη της εκπροσώπησης των ΑΕΙ  με έναν (1) φοιτητή και μία (1) φοιτήτρια. Για τις πρόσθετες συμμετοχές τηρείται σειρά προτεραιότητας, έως τη συμπλήρωση των σαράντα οκτώ (48) θέσεων και σύμφωνα με τους όρους της διοργάνωσης λαμβάνοντας υπόψη τις επίσημες επιδόσεις τους.

2 .Διαδικασία δήλωσης συμμετοχής και ατομικής εγγραφής

Η ατομική εγγραφή κάθε αθλητή και αθλήτριας πραγματοποιείται με αποκλειστική ευθύνη του ενδιαφερομένου ή της ενδιαφερομένης, μέσω της ειδικής επίσημης φόρμας του 1ου Πανεπιστημιακού Πρωταθλήματος Μαραθωνίου Δρόμου, και αποστέλλεται στην ηλεκτρονική διεύθυνση:
physgram@minedu.gov.gr . Η εγγραφή πρέπει να ολοκληρωθεί έως την Παρασκευή 06 Νοεμβρίου  2026.

Η οριστικοποίηση της συμμετοχής προϋποθέτει την ολοκλήρωση της προβλεπόμενης διαδικασίας και τη σχετική επιβεβαίωση από τη διοργάνωση.

3 .Όροι συμμετοχής και ευθύνη των αθλητών και αθλητριών

Η συμμετοχή πραγματοποιείται με ατομική ευθύνη κάθε αθλητή και αθλήτριας.
Οι συμμετέχοντες και οι συμμετέχουσες οφείλουν να είναι υγειονομικά κατάλληλοι και κατάλληλα προετοιμασμένοι, σωματικά και αγωνιστικά, ώστε να ανταποκριθούν στις απαιτήσεις και στις ιδιαίτερες συνθήκες του μαραθωνίου δρόμου. Συνιστάται πρόσφατος καρδιολογικός έλεγχος πριν από τον αγώνα, ενώ εφαρμόζονται σε κάθε περίπτωση οι προβλέψεις της επίσημης δήλωσης συμμετοχής της διοργάνωσης για τον ιατρικό και καρδιολογικό έλεγχο.

Οι αθλητές και οι αθλήτριες οφείλουν να τηρούν τους κανονισμούς, τις οδηγίες και τις υποδείξεις του ΣΕΓΑΣ που δημοσιεύονται στην επίσημη ιστοσελίδα της διοργάνωσης. Οφείλουν επίσης να παρακολουθούν τις σχετικές ενημερώσεις που αποστέλλονται στο προσωπικό ηλεκτρονικό ταχυδρομείο που δήλωσαν κατά την εγγραφή τους.

Επίσημη ιστοσελίδα διοργάνωσης: https://www.athensauthenticmarathon.gr/

4 .Παραλαβή αριθμών συμμετοχής (bib numbers) και υλικού αγώνα

Οι πληροφορίες για τον τόπο, τον χρόνο και τη διαδικασία παραλαβής των αριθμών συμμετοχής (bib numbers) και του υλικού του αγώνα θα γνωστοποιηθούν στους συμμετέχοντες και στις συμμετέχουσες μέσω του προσωπικού ηλεκτρονικού ταχυδρομείου τους, σύμφωνα με τις οδηγίες της διοργάνωσης.

5 .Κατάταξη του Πανεπιστημιακού Πρωταθλήματος

Πέραν της γενικής κατάταξης του 43ου Μαραθωνίου Αθήνας, του Αυθεντικού, θα
καταρτιστεί ξεχωριστή κατάταξη ανδρών και γυναικών για το 1ο Πανεπιστημιακό Πρωτάθλημα Μαραθωνίου Δρόμου, βάσει των επίσημων αποτελεσμάτων του αγώνα και των επιβεβαιωμένων συμμετοχών στο Πανεπιστημιακό Πρωτάθλημα.

6 .Βραβεύσεις

Οι τρεις (3) πρώτοι άνδρες αθλητές και οι τρεις (3) πρώτες γυναίκες αθλήτριες της ειδικής κατάταξης του 1ου Πανεπιστημιακού Πρωταθλήματος Μαραθωνίου Δρόμου θα βραβευθούν σε ειδική τελετή, ο τόπος και ο χρόνος της οποίας θα ανακοινωθούν σε μεταγενέστερο χρόνο.

7 .Τελικές διατάξεις και ενημέρωση των Ιδρυμάτων

Για κάθε ζήτημα που αφορά στη διεξαγωγή του αγώνα και δεν ρυθμίζεται ειδικά από την παρούσα προκήρυξη , εφαρμόζονται οι κανονισμοί και οι οδηγίες της διοργανώτριας αρχής του 43ου Αυθεντικού Μαραθωνίου Αθήνας,. Οι συμμετέχοντες και οι συμμετέχουσες οφείλουν να παρακολουθούν τις σχετικές ανακοινώσεις και να συμμορφώνονται με τις οδηγίες των αρμόδιων διοργανωτικών οργάνων.

